फिल्म विक्की के महत्वाकांक्षाओं व सोनू के आत्मसंघर्ष की कहानी है. विक्की बहुत बड़ा फिल्ममेकर बनना चाहता है. बड़े लोगो के साथ बैठना चाहता है. वह उन्हें अश्लील फिल्मों में पैसा लगाने के लिए मना तो लेता है, लेकिन गन्दी दुनिया में धँसता चला जाता है. सोनू को विक्की का काम रास नहीं आता है. वह अच्छी, इज्ज़तदार, रोमांटिक फिल्में बनाना चाहता है. फिल्म में सोनू का एक संवाद है “डेली जा रहे हो...मेहनत कर रहे हो...वो ठीक है...लेकिन जा कहाँ रहे हो?...वो तो पता होना चाहिए”. 80 के दशक की अश्लील फिल्मों के समक्ष कहा गया यह संवाद आज के 100 करोड़ क्लब की अफरातफरी के जिम्मेवार लोगों के गाल पर करारे थप्पड़ जैसा है, जो करोड़ों रूपयें खर्च करके, सैकड़ो लोगों की मदद से, महीनों शूटिंग कर फिल्म बनाते है जिसका एकमात्र उद्देश्य घिसा-पिटा मनोरंजन परोसकर मुनाफा कमाना है. फिल्मों से परे आम ज़िन्दगी में भी तो हम सब मशीन की तरह लगे हुए है बिना यह जाने की इसका असली प्रायोजन क्या है?